Sewejarige deur hond aangevalCarli Swart. Foto: Facebook. Die sewejarige Carli Swart is Sondagmiddag toe sy oudergewoonte wou gaan perdry op die gesin se kleinhoewe deur hul hond aangeval. Japie Swart, Carli se pa, het aan Maroela Media vertel die voorval het omstreeks 15:00 op hul kleinhoewe in Kleinbaai in die Wes-Kaap plaasgevind. “Sy het saam met die hond, ŉ rottweiler, gestap om ŉ perd te gaan vang om te ry. Ons is nie seker wat presies gebeur het nie, maar iets het die perd op hol gejaag en toe byt die hond vir Carli. Ek dink hy was jaloers,” het Swart gesê. Die gesin skou met perde. Carli het beserings aan haar boude en heupe opgedoen. Sy het ten tyde van die voorval ŉ valhelm aangehad. “Hy het die ding wat ŉ mens bo-oor die hoed trek, afgetrek en ons het dit gekry met ŉ klomp bloed daarop,” het Swart gesê. Volgens Swart het iemand in die pad gesien hoe die rottweiler haar aanval en bo-oor die heining gespring om te kom help. “Ek het ŉ geskree gehoor en ook nader gehardloop. Ons het die hond van haar afgekry en met haar na Mediclinic Hermanus gejaag,” het Swart gesê. Carli is Dinsdag na die kindersaal in die Mediclinic Louis Leipoldt in Bellville oorgeplaas. Sy het Woensdag ŉ operasie ondergaan om van die skade aan haar boud- en heupdele te herstel. Carli Swart. Foto: Facebook. Daar is volgens Swart stukkies vleis uitgeskeur asook ŉ stukkie been. Haar bene is albei in gips en met ŉ spalk tussenin gestabiliseer. Dit is om Carli tot ŉ mate te immobiliseer en die spiere in die beseerde gedeeltes stil en rustig te hou. Volgens Swart sal Carli Maandag nog ŉ operasie ondergaan om van die ander skade te herstel. “Dit gaan goed met haar. Sy is soms huilerig en bang maar ander kere weer beter. Dit is op en af. Ek en haar ma is heeltyd by haar.” Carli het twee ouer boeties. Volgens Swart het die dokters gesê hulle sal Maandag beter kan bepaal oor die pad vorentoe vir Carli. Die rottweiler is intussen van kant gemaak. Foto’s van ŉ dogtertjie wat in die gesig gebyt is deur ŉ hond word wyd versprei op sosiale media en daar word verkeerdelik aangedui die foto’s is van Carli. Die foto’s is egter van Charlaine Guarini van Brits wat ook deur ŉ hond aangeval is.